SL Uradni list Evropske unije L 4/36

UREDBA KOMISIJE (EU) št. 7/2013

z dne 8. januarja 2013

o spremembi Uredbe Komisije (EU) št. 748/2012 o določitvi izvedbenih določb za certificiranje zrakoplovov in sorodnih proizvodov, delov in naprav glede plovnosti in okoljske ustreznosti ter potrjevanje projektivnih in proizvodnih organizacij

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 216/2008 Evropskega parlamenta in Sveta z dne 20. februarja 2008 o skupnih predpisih na področju civilnega letalstva in ustanovitvi Evropske agencije za varnost v letalstvu in razveljavitvi Direktive Sveta 91/670/EGS, Uredbe (ES) št. 1592/2002 in Direktive 2004/36/ES (1), zlasti člena 6(2) Uredbe,

ob upoštevanju naslednjega:

(1) Člen 6(1) Uredbe (ES) št. 216/2008 zahteva, da proizvodi, deli in naprave izpolnjujejo okoljevarstvene zahteve iz Priloge 16 h Konvenciji o mednarodnem civilnem letalskem prometu (v nadaljnjem besedilu: Čikaška konvencija), kakor se uporablja z dne 20. novembra 2008, za zvezka I in II, razen njenih dodatkov.

(2) Čikaška konvencija in njene priloge so bile spremenjene od sprejetja Uredbe (ES) št. 216/2008.

(3) Uredbo Komisije (EU) št. 748/2012 (2) bi bilo zato treba ustrezno spremeniti.

(4) Ukrepi iz te uredbe temeljijo na mnenju, ki ga je izdala Agencija v skladu s členoma 17(2)(b) in 19(1) Uredbe (ES) št. 216/2008.

(5) Ukrepi iz te uredbe so v skladu z mnenjem odbora, ustanovljenega s členom 65 Uredbe (ES) št. 216/2008 –

SPREJELA NASLEDNJO UREDBO:

Člen 1

Priloga I (del 21) k Uredbi (EU) št. 748/2012 se spremeni:

1. Točka 21A.4(a) poddela A oddelka A se nadomesti z naslednjim: „(a) zadovoljivo usklajevanje projektiranja in proizvodnje, zahtevano v 21A.122, 21A.130(b)(3) in (4), 21A.133 in 21A.165(c)(2) in (3), kakor je ustrezno, in“.

2. Točka 21A.130(b) poddela F oddelka A se nadomesti z naslednjim: „(b) Izjava o skladnosti mora vsebovati: 1. za vsak proizvod, del ali napravo izjavo, da je v skladu z odobrenimi projektnimi podatki in da zagotavlja varno delovanje, in 2. za vsak zrakoplov izjavo, da so bili opravljeni pregledi zrakoplova na zemlji in v zraku v skladu s točko 21.A.127(a), in 3. za vsak motor ali propeler s spremenljivim korakom izjavo, da je proizvajalec opravil končno testiranje delovanja motorja ali propelerja v skladu s točko 21.A.128, poleg tega 4. pa še dodatno pri motorjih izjavo, da je dokončan motor v skladu z zahtevami glede emisij, veljavnimi na dan izdelave motorja.“

3. V točki 21A.165(c) poddela G oddelka A se točki 2 in 3 nadomestita z naslednjim: „2. ugotoviti, ali so drugi proizvodi, deli ali naprave popolni in v skladu z odobrenimi projektnimi podatki ter varni za uporabo, preden izda obrazec EASA 1, da potrdi skladnost z odobrenimi projektnimi podatki in varnost uporabe; 3. v primeru motorjev pa še ugotoviti, ali je dokončan motor v skladu z zahtevami glede emisij, veljavnimi na dan izdelave motorja; 4. ugotoviti, ali so drugi proizvodi, deli ali naprave v skladu z veljavnimi podatki, preden izda obrazec EASA 1 kot potrdilo o skladnosti.“

Člen 2

Ta uredba začne veljati dvajseti dan po objavi v Uradnem listu Evropske unije.

Ta uredba je zavezujoča v celoti in se neposredno uporablja v vseh državah članicah. V Bruslju, 8. januarja 2013 Za Komisijo Predsednik José Manuel BARROSO

(1) UL L 79, 19.3.2008, str. 1.

(2) UL L 224, 21.8.2012, str. 1.